
			Tilegnet moren og faren min

		


		
			1

			Anna fantaserte ofte om å drepe ham. Om å snike seg lydløst innpå og resolutt dra knivbladet over strupen hans. Derfor våknet hun ikke med et rykk, men rolig og med søvnige blunk, etter nok en drøm som hadde gitt henne et kaleidoskop av voldsscener på netthinnen, og med en følelse av begeistring.

			Er det over nå?

			Hun ble liggende litt i mørket mens hun forsøkte å venne seg til den virkelige verden. Hun kikket på vekke­klokka som sto på flisegulvet ved siden av senga. Den viste 05:37. Så lenge hadde hun ikke sovet siden hun leide seg inn i huset.

			Gjøingen fra en hund ga gjenlyd gjennom buegangen til det gamle klosteret ved siden av. To bjeff, fulgt av et kort, dempet ul. Så: total stillhet. Anna støttet seg opp på albuene i senga og spisset ører. Hun skulle til å legge seg ned igjen da hun hørte at en bil nærmet seg, langsomt og hostende.

			Hun sto opp og gikk fort bort til det ene av de to vinduene på soverommet. En uro skjøt gjennom henne. Hun åpnet en av de kalkgrønne skoddene på gløtt, slik at morgensola skar inn i rommet i en smal stråle, og kikket ned på gata to etasjer under. Bortsett fra en katt som satt og viftet dovent med halen på muren foran den gjengrodde hagen tvers overfor, lå Rue de Trois Chapons helt øde.

			Anna lot blikket panorere over husene, og stoppet ved gjenboerens vindu i første etasje. Det sto på vidt gap. Vanligvis hadde alle vinduer skoddene for, og dette var første gang hun i det hele tatt hadde sett tegn til liv på den ustelte eiendommen. Det føltes som om det mørke hullet i murveggen zoomet inn på henne, som om et øye stirret opp på henne.

			Angsten sitret i fingertuppene. Hun kjente pulsen i ørene.

			Er det han? Har de funnet meg?

			Hun ble stående skjult bak skoddene og holdt øye med gata inntil pusten hadde roet seg. Hun nikket beroligende til seg selv. Det var ingen der nede. Ingen gjemte seg i skyggene.

			Det var i det hele tatt ikke så mange å se i den lille gata. Rue des Trois Chapons strakte seg fra kirken på torget og bort til byens hovedgate, og var snirklete og smal. Strakte hun ut armene, kunne hun lett røre ved steinhusene på begge sider samtidig. På gatenivå røpet en søtlig stank at det var her hjemløse katter søkte tilflukt om natta. Her lusket de rundt og sutret og klagde, på jakt etter selskap. Men folk hadde ikke Anna sett mye til. Ikke her inne i smuget.

			Hun lukket vinduet og gikk naken opp den ujevne steintrappa. På takterrassen skrudde hun opp vannkrana, og hageslangen begynte å bukte seg over flisene. Hun tok den og skylte av seg under strålen. Det kalde vannet gjorde vondt mot den søvnvarme kroppen, men ellers reagerte hun ikke på ubehaget.

			Hun strøk vannet av kroppen og vred det ut av håret med hendene. Så lot hun fingertuppene synke inn i de hule kinnene og betraktet speilbildet sitt i glasset i terrasse­døra. Hun hadde blitt tynnere. Ikke mye, kanskje bare tre–fire kilo, men brystene hadde blitt mindre, armene var senete og ansiktet magrere. Hun klarte ikke å bestemme seg for hva hun syntes hun lignet mest – et forvokst barn eller ei gammal kjerring. Begge deler fikk det til å vrenge seg i henne.

			Hun tok på seg en jerseykjole og espadriller og gikk ned på kjøkkenet, hvor hun fant fram en baguetteskalk og et glass fikenmarmelade. Hun spiste stående ved vinduet mens hun lyttet til skramlingen fra bodene som ble rigget opp på markedsplassen.

			Hun hadde sendt brevet dagen før.

			Hun hadde kjørt den tre timer lange turen til Cannes, hvor hun først hadde hentet FedEx-pakka på La Poste i Rue de Mimont. I bilen hadde hun straks flerret opp pakka og forsikret seg om at pengene var der. Så hadde hun sluppet brevet i postkassa foran posthuset og kjørt tilbake til Rue des Trois Chapons. Om noen dager skulle hun sende et brev til. Og et til. I mellomtiden kunne hun bare vente. Vente og håpe.

			Da hun hadde svelget den siste baguettebiten, tok hun på seg en skyggelue, grep ryggsekken og gikk ned på gata. Hun tok hovedgata bort til markedsplassen, hvor hun stoppet opp mellom bodene og sugde i seg det yrende folkelivet.

			En ungeflokk hadde stimlet sammen rundt et vaklevorent, lite klappbord. På bordet sto en pappeske, og i esken lå en geitekilling som lot seg kose med av en sverm ivrige hender. En kraftig mann i overall presset seg inn mellom et par guttetvillinger og stakk en tåteflaske i munnen på killingen, som takknemlig slurpet i seg innholdet. Med den ledige hånden rakte mannen fram en plastkurv mot foreldrene, som sto og smilte av barnas begeistring. De voksne fisket motvillig noen mynter opp av lomma og kastet dem i kurven. Mannen takket mekanisk og røsket straks tåteflaska ut av munnen på den sultne killingen, så melken sprutet til alle kanter.

			Anna ble stående lenge, mens hun med avsky betraktet hvordan mannen gjentok prosedyren. Hun skulle akkurat til å gå bort og rive tåteflaska ut av hånden hans, da blikket hennes falt på et eldre par som satt under en baldakin av blåregn på motsatt side av gata. Mannen var skallet og iført en polotrøye i skrikende gult. Han så ut til å være travelt opptatt med noe som kunne vært en croissant. Det var polotrøya som først hadde fanget Annas oppmerksomhet, men det var den lille, bollekinnede dama i kaféstolen ved siden av som hadde fått henne til å stoppe opp.

			Hva dama var kledd i, rakk hun aldri å registrere. Det eneste hun så, var kameraet dama holdt foran seg, og det forundrede blikket hun holdt rett på Anna.

			Anna snudde seg bort, gikk med beherskede skritt mot nærmeste gatehjørne, og rundet det.

			Så satte hun i å løpe.

		


		
			

			2

			«Det blir ikke det samme! Det er jo ikke engang i nærheten av å være det samme!» Overbetjent Erik Schäfer stirret vantro på kollegaen på den andre siden av bordet.

			Han og Lisa Augustin hadde delt kontor i snart et år nå, og det hadde ikke gått en dag uten at de hadde hatt en vennskapelig, men opphetet diskusjon om hvordan en sak forløp, eller om noe langt mindre vesentlig.

			«Jo visst er det det,» svarte hun. «Det er bare du som tilhører en annen generasjon – du er oppdratt til å se det på en annen måte. Vi er jo alle blitt hjernevasket av samfunnet til å mene at det ene er helt normalt og sosialt akseptabelt, mens det andre, moralsk sett, er i samme kategori som underslag og uaktsomt drap. Egentlig er det ikke særlig forskjell. Men av fullstendig ubegripelige grunner har vi bare bestemt oss for å mene at det 
er det.»

			Augustin understreket poenget sitt ved å veive med den halvspiste kalkunsandwichen hun hadde i hånden.

			«Greit – la meg høre, én gang til,» sa Erik Schäfer, «du påstår altså at det ikke er noen forskjell på sex og massasje?»

			«Jeg sier bare at begge deler innebærer en fysisk tilfredsstillelse av det intime slaget. La oss tenke oss at du og Connie begge har bestilt en massasjetime …»

			Tanken forekom Schäfer mer enn usannsynlig.

			«Din massør er en kvinne, hennes er en mann. Dere blir vist inn i hver deres lille, dunkle avlukke, hvor det står en sengelignende anordning. Dere kler av dere og lar en vilt fremmed bruke de oljeinnsmurte hendene sine til å gni de nakne kroppene deres. Det dufter rosenolje, og det spilles meditativ, dvelende feelgood-musikk, mens dere begge ligger der, hver for dere, og tenker: ‘Å, så deilig, fortsett, fortsett, ååå, akkurat der, ja, å herregud så godt.’»

			«Du har sennep på haken.» Schäfer stirret uttrykksløst på henne og pekte på den gule flekken.

			Hun rev opp en serviett fra gatekjøkkenposen foran seg og tørket av sennepen, men fortsatte sin argumentasjonsrekke: «Etterpå betaler dere og forteller hverandre om hvor deilig det var. Dere har faktisk aldri opplevd noe deiligere, og ingen av dere bebreider den andre at dere nettopp har blitt fysisk tilfredsstilt av en vilt fremmed. Tvert imot – dere er gud hjelpe meg enige om at dette burde dere gjøre oftere.»

			Hun rakte ut hendene, med håndflatene mot ham, og trakk på skuldrene på en måte som bare understreket at en måtte være analfabet hvis en ikke skjønte resonnementet hennes.

			Schäfer blunket et par ganger. «Du mener altså at det burde vært like forbudt å få massasje som det er å ha sex med en annen enn partneren sin?»

			«Neimen for helvete, Schäfer, nå får du følge med litt her: Jeg sier bare at begge deler burde vært like lovlig.»

			Erik Schäfer stirret storøyd på henne.

			«Det er jo vitenskapelig bevist,» fortsatte hun. «Hvis det fantes færre restriksjoner i et parforhold, ville det gagne den ekteskapelige lykken, og folk ville ikke ha fullt så lett for å gå fra hverandre. Spesielt ikke hvis kona fikk lov til å ligge med andre enn mannen sin.»

			«Du snakker jo faen meg bare piss!»

			Augustin lo høyt.

			«Det der sier du bare fordi hjernen din er skrudd sammen på mannevis,» fortsatte Schäfer, med henvisning til at Lisa Augustin hadde nedlagt flere damer i løpet av sine tjueåtte år enn han hadde gjort i sitt nesten dobbelt så lange liv.

			«Så du tror meg ikke?» Hun snurret en halv omdreining på kontorstolen og begynte å hamre på tastaturet for å søke opp dokumentasjon for påstanden sin. Samtidig ringte Schäfers telefon.

			«Reddet av gongongen,» flirte han og svarte. «Hallo, ja?»

			«Ja, hallo, det står en dame her nede som gjerne vil snakke med deg.» Stemmen i den andre enden tilhørte en av vaktene i første etasje på Politigården.

			«Og hva heter hun?»

			«Det vil hun ikke si.»

			«Vil ikke si? Hva skal liksom det bety?» sa Schäfer.

			Augustin sluttet å taste og kikket nysgjerrig bort på ham.

			«Hun sier bare at hun har noe viktig som hun vil at du skal se. Det er noe med en av drapssakene dine fra 2013, sier hun.»

			Schäfer fikk jevnlig både mail og telefoner fra folk som mente at de kunne bidra med viktige opplysninger, men det hørte med til sjeldenhetene at noen personlig møtte opp på Politigården. Og det hendte enda sjeldnere at henvendelsene gjaldt saker som lå så langt tilbake i tid.

			«Ja vel. Få en av vaktene til å følge henne opp i andre, og plasser henne i avhørsrom 1.»

			Han la på og reiste seg.

			«Hvem var det?» spurte Augustin, og gjorde ham med et nikk oppmerksom på bukseknappen han diskré hadde åpnet under skrivebordet for å gjøre plass til magen etter lunsjen.

			«Kona,» svarte Schäfer. Han trakk inn magen og kneppet igjen. «Hun har akkurat knulla gartneren, skjønner du, så nå synes hun at jeg har fortjent en riktig god omgang med hodebunnmassasje. Hun er på vei opp trappa i dette øyeblikk.»

		


		
			

			3

			Septemberregnet silte ned i hårfine, nesten lydløse stråler over København for femte dag på rad. Sommeren, som for lengst var forbi, hadde vært gråere enn vanlig. Det føltes etter hvert som om årstidene var erstattet av én sammenhengende, gjørmete høst.

			Heloise Kaldan skulle akkurat til å sette haspen på det åpne kjøkkenvinduet, hvor vannet dryppet inn på karmen, da mobilen hennes begynte å brumme på spisebordet. Det hadde den gjort nesten uavbrutt hele helgen, men denne gangen kjente hun ikke igjen nummeret på displayet, så hun avviste oppringningen og satte en mørke­grønn kapsel i Nespresso-maskinen, som straks begynte å gi fra seg en beksvart lungo.

			Fra stua så hun rett over mot Marmorkirkens store, irrgrønne kuppel. Den gamle loftsleiligheten på hjørnet av Olfert Fischers Gade hadde verken vært romslig eller pen den gangen hun investerte i den. Den hadde ikke engang hatt noe dusjavlukke, og det gamle kjøkkenet, som nå var Heloises yndlingsrom, hadde vært direkte uappetittlig. Men det hadde vært fritt utsyn til Marmorkirken fra den lille stuebalkongen, og akkurat dette var ett av kriteriene hun hadde servert eiendomsmegleren: Hun måtte kunne se kuppelen fra minst ett av vinduene i leiligheten.

			Den gangen hun som barn hadde tilbrakt helgene hos faren, hadde kuppelen vært deres sted. Annenhver lørdag hadde de spist kremkaker og drukket varm sjokolade på Conditori La Glace, hvor han hadde mesket seg med bløtkake og flørtet med servitrisene, før de sammen ruslet ned mot Bredgade og oppover mot kirken. Der hadde de hjemmevant lagt ut på den snirklete turen opp vindel­trappene og krysset de knirkende gulvplankene på loftet for så å ta plass på en av benkene øverst i tårnet.

			Der hadde de, arm i arm, tatt inn synet av København, noen ganger dekket av snø, andre ganger badet i sol – men stort sett hadde det bare vært grått og vindfullt. Faren hennes hadde pekt ut historiske bygninger for henne og fortalt lange, fengslende beretninger om landets konger og dronninger. Hun hadde sittet og lyttet og kikket på ham med øyne som røpet at hun syntes at han var den snilleste og klokeste i hele verden, og hver gang hadde han lært henne tre nye ord som hun skulle øve på til de møttes neste gang.

			«Skal vi nå se,» sa han, mens han vætet pekefingeren mot tungespissen og lot som om han bladde nysgjerrig i et usynlig oppslagsverk.

			«Aha! Her har vi det! Dagens ord er ‘fusentast’, ‘barokk’ og … ‘opulent’.»

			Så hadde han forklart betydningen av ordene og gitt eksempler på artige kontekster ordene kunne brukes i, og Heloise hadde grådig slukt alt sammen. Hun hadde elsket disse stundene i tosomhet på toppen av kirken, og det var der, trygt lent inn mot den godslige magen hans, som beveget seg opp og ned i takt med ordstrømmen, at hennes interesse for den gode fortellingen ble vekket. I den første leiligheten hun hadde flyttet inn i som pur ung, hadde hun hatt fritt utsyn til kuppelen fra soveromsvinduet. Med tiden hadde den blitt hennes lykkeamulett, et minne om en trygg og meningsfylt barndom, og når hun var ute og reiste, var den noe av det hun savnet mest hjemmefra.

			Men det var sjelden hun sto og kikket bort mot kirken en sen mandag formiddag, slik hun gjorde nå. Under normale omstendigheter ville hun sittet i redaksjonsmøte i avisen, diskutert ukas fokussaker og planlagt sin egen research.

			Men ikke i dag.

			Foran henne på kjøkkenbordet lå morgenens aviser. Samtlige hadde Skriver-saken på forsiden. Hun slo opp på side to i Demokratisk Dagblad, arbeidsplassen hennes de siste fem årene, og leste lederen. Der beklaget sjef­redaktør Mikkelsen artikkelen de hadde trykket noen dager tidligere om motekongen Jan Skrivers investeringer i en miljøkatastrofe av en tekstilfabrikk i Bangalore, hvor det ble brukt barnearbeidere. Avisen hadde vært for «godtroende i sin jakt på sannheten», skrev han. Det var en patosfylt, velkoreografert oppvisning i toing av hender med ett eneste formål – å la avisen fremstå som ærlig og nøytral, samt, ikke minst, å fraskrive seg ethvert lederansvar.

			Greit nok. Det var ikke hovedredaksjonens ansvar. Det var hennes. Det var hun som hadde skrevet artikkelen, hun hadde stolt på sin kilde, og latt noe som lignet tillit, trumfe grundighet.

			Hvordan i helvete kunne hun ha vært så dum? Hvorfor hadde hun ikke sjekket og dobbeltsjekket? Hvorfor hadde hun stolt på ham?

			Mobilen vibrerte igjen. Denne gangen var det en samtale hun ikke kunne avvise. Hun lot den ringe tre ganger før hun svarte med trett stemme:

			«Kaldan.»

			«Hei, det er meg. Vekket jeg deg?» Karen Aagaard, redaktøren hennes, hørtes anspent ut.

			«Nei, hvordan det?»

			«Du høres litt rusten ut.»

			«Nei da, vært oppe lenge, jeg.»

			Heloise hadde vært våken mesteparten av natta, og hadde tømt flasken med hvitvin hun og Gerda hadde tatt hull på dagen før. Hun hadde snudd og dreid på alle vinkler i saken, gått gjennom hver eneste detalj i forløpet, og prøvd å danne seg et klart helhetsbilde, men uansett hvor mye hun prøvde, forble det bare grumsete og uklart. Eller kanskje brydde hun seg bare ikke om det hun så? Hun var journalist, en drivende dyktig sådan, og det lignet rett og slett ikke henne å ta så grundig feil. Hun var rasende på seg selv – og rasende på ham.

			«Jeg vet jeg ba deg ta fri i dag,» sa Karen, «men Skovlen vil gjerne snakke med deg.»

			Carl-Johan Scowl, internt bedre kjent som «Skovlen», var en slesk hagegnom som innehadde jobben som etikkredaktør i Demokratisk Dagblad, hvor han med utgangspunkt i veiledende regler for god presseskikk behandlet klager på feil i avisens artikler. Banket han på døra, visste man at det ville bli en lang dag, noen ganger en lang uke, og i verste fall at punktum var satt for ens karriere.

			«Nå igjen?» Heloise lukket øynene og la hodet bakover. Hun maktet nesten ikke tanken på enda en detaljert gjennomgang av hva som hadde skjedd. De hadde allerede hatt tre samtaler om saken.

			«Ja, du er rett og slett nødt til å komme innom, så vi kan få avsluttet dette. Det er fortsatt småting han vil ha dokumentert, så vi kan komme oss videre. Det er vel i din interesse også.»

			«Jeg er der om et kvarter,» sa Heloise og la på.

			Hun hektet ned den svarte skinnjakka fra knaggen i gangen, sparket til en haug reklame på dørmatta og smekket igjen utgangsdøra bak seg.

			Demokratisk Dagblad holdt til i en fredet bygning i Store Strandstræde som med sin antikverte, monarkistiske fasade og innredning sto i stil med avisens konservative profil. Det var høyt under de hvelvede takene, veggene var kledd med håndlagd tapet, og de gamle sprossevinduene var utstyrt med så løvtynt glass at Heloise alltid satt og hutret i vintermånedene.

			Hun parkerte sykkelen foran bygningen og nikket til et par unge fyrer fra salgsavdelingen som satt på en kafé­benk på motsatt side av gata og røykte i ly for regnet. En svart baldakin hang tungt over dem. Den var bristeferdig av regnvann, og regndråpene fosset ned langs de kraftige metallbardunene. Heloise ble stående og betrakte baldakinstoffet og ventet bare på at det skulle revne over hodet på dem.

			Den ene av dem besvarte nikket hennes med et eplekjekt «hallo, Kaldan, står til?».

			Sidemannen lente seg mot ham, uten å fjerne blikket fra Heloise, og hvisket noe som fikk begge til å flire.

			Hun snudde ryggen til dem og dro adgangskortet gjennom den elektroniske låsen til høyre for inngangsdøra. Så tastet hun sin personlige kode, og døra durte mekanisk og gled langsomt opp.

			Heloise valgte å ta trappa opp til nyhetsredaksjonen i tredje, og tok den i to trinn om gangen. Karen ­Aagaard sto og ventet i korridoren da hun kom opp. De to hadde alltid kommet godt overens, noe som resulterte i et godt og sunt forhold i jobbsammenheng, og Heloise respekterte henne dessuten både som journalist og som menneske, men fortrolige hadde de aldri vært. Heloise visste at Aagaard bodde i Hellerup, var gift og hadde en sønn i militæret, men ut over det visste hun ingenting om sin redaktørs sivile liv – og vice versa. Det var et intimitetsnivå som passet henne utmerket. Spesielt i dag.

			«La meg gjette vilt – du har ikke trua på paraplyer? Er det det om å gjøre?» Aagaard betraktet spørrende Heloises gjennomvåte klær.

			Heloise smilte og ristet av seg litt av regnet. «Nei. Så voksen har jeg ikke blitt.»

			«Jeg regner med at du har lest lederen?»

			«Ja da.»

			«Og?»

			Heloise trakk på skuldrene. «Hva ellers skulle han skrive?»

			«Nei, det kan du si. Men han var jaggu gretten da jeg snakket med ham i stad. Hadde det ikke vært for at du har stått bak så mange av de store sakene våre i år, tror jeg 
jommen at du hadde fått fyken. For å være ærlig, så er 
jeg fortsatt usikker på om du kan bli suspendert.»

			«Takk skal du ha. Akkurat den peptalken jeg trengte.» Heloise åpnet døra inn til det åpne kontorlandskapet. «Etter deg, boss.»

			«Det finnes ikke noe mer som kan dukke opp her, enn det du allerede har fortalt? Eller? Ikke noe Skovlen kan grave fram som jeg ikke vet om?»

			«Som hva da?»

			«Det vet jo ikke jeg. Hva som helst som kan få deg til å fremstå enda verre enn du allerede gjør. Og et kjapt og klart nei ville beroliget meg mye mer, kan jeg love deg.» Karen Aagaard kikket på henne over kanten av horn­brilleinnfatningen.

			For Heloises indre blikk flimret en løpsk strøm av uklare bilder av nakne kropper, svette og salte kyss. Hun ville gjerne fremstå som samarbeidsvillig, for hun likte ikke å ha navnet sitt på en historie som ikke holdt vann. Men hun likte heller ikke å dele detaljer om sitt privatliv. Ikke bare fordi det ikke vedkom sjefene hennes, men også fordi hun rett og slett var for stolt til å innrømme at hun hadde stolt på Martin.

			«Nei da,» sa hun og la en beroligende hånd på skulderen til redaktøren sin. «Det er ikke noe mer. Kan vi ikke bare få det overstått? Hvor er Skovlen?»

			«Han skulle ha vært her nå.»

			Karen Aagaard stakk hodet inn i det store møterommet midt i korridoren. Der var det ingen.

			«Han var fortsatt i bilen da han ringte meg, så han har kanskje bare ikke rukket fram ennå. Hent deg en kopp kaffe, men hold deg her. Jeg sier fra når han er i hus.»

			På veien bort til redaksjonens lille kjøkkenkrok passerte Heloise posthylla. Det var sjelden det lå noe i hennes dueslag nå. I dag lå det en hel bunke og ventet på henne.

			Hun tok med seg posten og en kopp pulverkaffe bort til plassen sin i graveredaksjonen, slengte begge føtter på bordet og sprettet den første konvolutten. Den var tjukk, og inneholdt et nisiders, indignert brev om bruken av barnearbeidere i India. Det samme temaet gikk igjen i brev nummer to og tre. I det fjerde lå det bare en liten, gul Post-it-lapp med ett ord på:

			Hore!

			«Jøss, så originalt,» sa hun og holdt fram lappen mot kollega Mogens Bøttger, som satt tvers overfor henne ved skrivebordet de delte.

			Han kikket opp fra notatblokken sin og hevet et lite imponert øyenbryn.

			Heloise krøllet sammen lappen og den tilhørende konvolutten og kastet papirballen mot søppelkurven i den andre enden av rommet. Den landet på det ujevnt fiske­benmønstrede parkettgulvet, halvannen meter unna målet.

			«Det der er du god til,» nikket Mogens Bøttger anerkjennende. «Kanskje en plan B hvis Mikkelsen gir deg fyken.»

			«Det gjør han ikke.»

			«Det skal du neimen ikke føle deg for sikker på.»

			«Han gir meg ikke fyken,» gjentok Heloise.

			Hun grep neste konvolutt fra bunken og begynte å sprette den med pekefingeren.

			«Han sparket jo hun med vortene,» konstaterte Bøttger i en syngende tone om en ekskollega som nettopp hadde blitt sparket for å ha fabrikkert en kilde. Avskjedigelsen hadde gitt gjenlyd i hele bygningen og etterlatt sjefredaktør Mikkelsen med et sprengt blodkar i det ene øyet. Så frådende sint hadde han vært.

			«Jo, men hun fortjente å få fyken. Dette er noe helt annet. Jeg var i god tro. Jeg vet ikke om jeg ville ha gjort noe annerledes om jeg hadde kunnet spole tiden tilbake – etterpåklokskapens ulidelig klare lys og alt det der – men Mikkelsen og jeg, vi …»

			Hun brettet ut det neste brevet og begynte å lese. På den andre siden av bordet fortsatte Bøttger, men lyden av stemmen hans svant i takt med at en iskald, ubehagelig fornemmelse spredte seg i henne.

			Det var ikke noe langt brev.

			Det besto av bare noen få korte linjer med sirlig håndskrift, men det gjorde henne knusktørr i munnen.

			Bøttgers stemme skar inn akkurat idet det gikk opp for henne at hun satt og holdt pusten. «… men en må ikke la seg skremme av …»

			«Mogens?» avbrøt hun. «Dekket ikke du den saken nordpå for noen år siden, han advokaten som ble drept?»

			«At det var?» Han kikket uforstående over bordet, men rettet seg opp i stolen da han så det alvorlige blikket hennes. «Hvem snakker du om?»

			«Han advokaten som ble myrdet. I Kokkedal eller Hørsholm, et eller annet sted oppi der? Husker du hva han het?»

			«Mossing. Det skjedde i Taarbæk. Hva med han?»

			«Dekket du den saken?»

			Mogens Bøttger var graveredaksjonens mann på krim- og sosialsaker, mens Heloise dekket næringslivs- og forbrukerstoff og sjelden hadde med voldssaker å gjøre.

			«Nei, jeg var i nyhetsredaksjonen den gangen. Det må ha vært Ulrich som hadde den. Hvordan det?»

			«Hva het hun? Hun de tror gjorde det?»

			«Anna Kiel. Og det er ikke noe de bare tror. De vet det. Hun ble fanget opp av et overvåkningskamera i innkjørselen hos Mossing mens hun var på vei bort fra åstedet. Og med ‘fanget opp’ mener jeg at hun ble stående og stirre direkte inn i kameraet i flere minutter før hun forsvant, uten å gjøre noe forsøk på å demontere eller ødelegge kameraet. Innsmurt i blod fra topp til tå. Helt stille og rolig. Hun sto bare og kikket inn i kameralinsa, uten å fortrekke en mine. Renspikka psykopat, altså.»

			«Hvor er hun nå?»

			«Aner ikke. De fant henne aldri. Hvordan det?»

			Heloise gikk bort til Bøttger og la brevet foran ham. Hun sto bøyd over ham mens de begge leste.

			Kjære Heloise

			Har du sett noen blø i hjel noen gang?

			Det er en ganske spesiell opplevelse. Det var i hvert fall det for meg. Men så hadde jeg da også gledet meg til det lenge.

			Jeg er fullstendig klar over at de påstår at jeg har begått en forbrytelse.

			At jeg nå skal finnes, temmes og straffes.

			Jeg har ikke begått noen forbrytelse.

			Jeg kommer ikke til å bli straffet.

			Det lar seg ikke gjøre – jeg har allerede blitt straffet.

			Og jeg er ikke ferdig ennå.

			Jeg skulle ønske jeg kunne si mer, men jeg har lovet å la være.

			Da jeg er nektet din tilstedeværelse, Heloise, gi meg i det minste gjennom dine ord en elskelig antydning om at du finnes for meg.

			Anna Kiel

			Bøttger stirret paff på henne. «Hvor faen har du fått dette fra?»

			«Det lå i posthylla mi.»

			«Kjenner du henne?»

			«Nei. Jeg har jo selvfølgelig hørt deler av historien, men ut over det vet jeg ingenting om henne.»

			«I svarte …» Han klødde seg intenst i hodet, så de store, mørkblonde krøllene bølget fra side til side. «Tror du det er hel ved?»

			Heloise trakk på skuldrene.

			«Det kan jo være noen som bare kødder med deg,» sa Bøttger. «Jeg får de underligste mailer og meldinger fra folk. Plutselig er det noen som har sett parteringsmorderen ‘Jaguar’ på en campingplass i Hvide Sande, eller noen som kjenner noen som kanskje eller kanskje ikke kidnappet Madeleine McCann. Det er gærninger overalt, Heloise, det vet du jo. Og dette kan selvfølgelig være en av dem. Nå er du aktuell med Skriver-saken, så da blir innkurven din automatisk forvandlet til Gjøkeredet.»

			Heloise gikk tilbake til sin side av skrivebordet og kikket på konvolutten brevet hadde kommet i. Den var lysblå, mellomstor, og poststemplet i Cannes elleve dager tidligere. Det var lenge før Skriver-helvetet brøt løs, så uansett hvem som hadde sendt brevet, var det ikke som reaksjon på mediesirkuset som fulgte.

			«Jeg skjønner bare ikke,» sa hun og kikket bort på Bøttger. «Hvorfor skrive til meg i stedet for til Ulrich, hvis det var han som dekket saken den gangen? Hvor jobber han nå, sa du?»

			«Jeg tror faktisk ikke han jobber.» Bøttger grep mobilen sin og begynte å sveipe.

			«Og med det mener du hva?»

			«Han er visst ansatt i Ekspressen, men jeg har hørt at han møtte veggen eller noe sånt i fjor, og visstnok ikke er tilbake i jobb ennå. Det er i hvert fall lenge siden jeg har sett bylinen hans. Men så har han jaggu jobbet med mange tunge saker også, og jeg har ikke inntrykk av at han har noe særlig velutviklet filter. Det kan jo hende han har knekt nakken på jobben. Men vent litt, jeg tror kanskje … jo, her har jeg privatnummeret hans. Skal jeg sende det til deg?»

			«Takk, veldig gjerne.»

			Heloise leste brevet enda en gang.

			Hun slo på jobb-pc-en og googlet «Anna Kiel». 238 treff. Hun klikket på det øverste – en artikkel fra hennes egen avis, som ganske riktig var skrevet av Ulrich Andersson, datert 24. april 2013.

			Drapsmistenkt identifisert

			Identiteten til kvinnen som siden 22. april har vært etterlyst i forbindelse med drapet på den 37-årige advokaten Christoffer Mossing, er nå fastslått. Det opplyser København-politiet i dag i en pressemelding til Ritzau.

			Den antatte gjerningspersonen heter Anna Kiel, er 31 år gammel og dansk statsborger. Kvinnen er etterlyst for å ha knivdrept advokat Christoffer Mossing natt til søndag 21. april. Overfallet skjedde i offerets hjem i Taarbæk. Politiet har ikke holdepunkter for at flere var til stede på drapstidspunktet. Ingen øvrige beboere er registrert på adressen.

			«Det er ingenting som tyder på at den drepte og den mistenkte i saken kjente hverandre på forhånd, men vi vet at etterlyste har en lang forhistorie med psykiske lidelser. Vi ber derfor alle som måtte komme i kontakt med den etterlyste, om å holde avstand og kontakte politiet,» sier etterforskningsleder Erik Schäfer.

			Anna Kiel har skandinavisk utseende, er 172 cm høy med alminnelig kroppsbygning, og hadde på gjerningstidspunktet langt, mellomblondt hår. Opplysninger om hvor hun kan oppholde seg, eller annet som kan lede politiet på sporet av henne, kan ringes inn til København-politiet på telefonnummer 114.

			UA, Demokratisk Dagblad

			«Kaldan …»

			Heloise kikket opp fra skjermen.

			Karen Aagaard sto i enden av korridoren og vinket henne til seg.

			«Da setter vi i gang.»

